‘કુરબાનીની કથાઓ’ (1922) એ મેઘાણીનું સૌથી પહેલું પ્રગટ થયેલું પુસ્તક. ટાગોરની ‘કથા ઓ કાહિની’ ની વાર્તાઓના અનુસર્જન રૂપ આ પુસ્તક. આ સંગ્રહમાંની કથાઓ લખવાને નિમિત્તે તેમ જ લોકકથાઓના સંપાદન – સંશોધનને વિષે મેઘાણીએ વારતા લેખનની હથોટી કેળવી લીધી હતી, પણ તેમનો પહેલો વાર્તાસંગ્રહ બહાર પડ્યો તે તો 1931 માં. આ વર્ષમાં પ્રગટ થયેલ ‘મેઘાણીની નવલિકાઓ’ ના પહેલા ભાગ પછી તેનો બીજો ભાગ 1935માં પ્રગટ થયો. મેઘાણીના અન્ય વાર્તાસંગ્રહો તે ‘વિલોપન’ (1946), ‘જેલ ઑફિસની બારી’(1934), ‘પ્રતિમાઓ’(1934),’પલકારા’(1935), અને ‘દરિયા પારના બહારવટિયા’(1932). આમાં મેઘાણીની મૌલિક વારતાઓ ‘ મેઘાણીની નવલિકાઓ’ અને ‘વિલોપન’ માં જ છે. બાકીના સંગ્રહોમાં જાતાનુભવો, વિદેશી ચલચિત્રો અને એશ્ટન વુલ્ફના પુસ્તક ‘ધ આઉટલૉઝ ઑફ મૉર્ડન ડેઝ’ ને આધારે લખાયેલી કૃતિઓ છે.